তোর চিঠি পেলাম। দিনকয়েক আগেই পেয়েছি অবশ্য। চিঠি পেয়ে প্রথমে ভাবলাম খুব করে বকবো তোকে। এই গ্রাম থেকে তুই প্রথম মেয়ে যে এম এ পাশ করলো। তোকে নিয়ে আমার স্বপ্ন ছিল, তুই পি এইচ ডি করবি, দেশে বিদেশে নাম হবে। একটা অসম্ভবকে সম্ভব করে তুই দেখিয়ে দিবি ইচ্ছে করলেই মানুষ সব পারে। সামাজিক বৈষম্য, টাকাপয়সার অভাব, কোনটাই তার পথে বাধা হয়ে দাঁড়াতে পারে না। তাই, তুই যখন বললি ফিরে আসবি, সেটা মেনে নিতে আমার একটু অসুবিধেই হচ্ছিল। সেইসঙ্গে এ ভাবনাটাও মাথার ভেতর কাজ করছিলো যে যতটা আবেগ নিয়ে তুই এখানে কাজ করতে আসতে চাইছিস, কিছুদিন বাদে ইমোশনের সেই ইন্টেনসিটিটা তোর বজায় থাকবে কি না? আর যদি তা না থাকে তাহলে তখন তোর কাছ থেকে কাজ তো কোন পাবোই না, মধ্যে থেকে তোর কেরিয়ারটাও পিছিয়ে বা নষ্ট হয়ে যাবার ভয়টা থেকে যাবে। একটা দ্বিধা কাজেই তৈরি হচ্ছিল মনের ভেতর।